**НЕСАМОТНЫЯ ЛЁСЫ**

**ПРАЗ ПОЛЫМЯ ПАЖАРУ**

Калі пачалася Вялікая Айчынная вайна, жыхарцы аграгарадка Галоўчын Таццяне БЛІНАВАЙ было адзінаццаць гадоў. Але падзеі тых часоў назаўсёды захаваліся ў дзіцячай памяці.

Яе сям’я жыла тады ў вёсцы Забалоцце. Маленькая Таццянка паспела скончыць толькі першы клас школы. А вось яе старэйшая сястра Марыя была ў той год выпускніцай. Але адсвяткаваць такую значную падзею ў жыцці ёй не давялося. Выпускны вечар быў прызначаны на 22 чэрвеня. Зранку прыйшла трагічная навіна пра пачатак вайны, і ўрачыстасць, вядома, адмянілі.

**ДЗЯДЗЬКАВА ВЫРАТАВАЛЬНІЦА**

Хутка маленькая Таццяна даведалася, хто такія акупанты і нават прыняла ўдзел у “аперацыі” па выратаванні дзядзькі, Лявона Антусава. Ён некаторы час узначальваў калгас у Васільках, а напярэдадні вайны працаваў у Галоўчынскім сельсавеце.Немцы схапілі яго разам з іншымі актывістамі і трымалі пад вартай у хаце недалёка ад царквы. Тут жа дыслацыраваліся іншаземныя салдаты. Грамадзянскія палонныя пад прымусам працавалі на рамонце дарогі ў бок Магілёва. Акупацыйная адміністрацыя была незадаволена яе станам, таму палонныя плялі з галін дрэў і арэшніка плятні, засцілалі імі дарогу, а зверху засыпалі жвірам.Вось тут і працаваў Лявон Антусаў.

У адзін з сонечных дней Таццяна разам з матчыным братам Андрэем накіравалася да Галоўчынскай царквы. Знайшлі там дзядзьку Лявона. Пакуль Андрэй“загаворваў зубы” ахове (а яе ролю выконвалі не немцы, а салдаты з саюзных або акупіраваных Германіяй краін), дзяўчынка ўзяла дзядзьку за руку, і яны неўпрыкмет, каля хат і хлявоў, накіраваліся ў бок рэчкі. Па кладцы хуценька перабраліся праз Вабіч і пабеглі да Васілеўскага лесу. Тут іх дагнаў дзядзька Андрэй. Было вельмі страшна, баяліся натрапіць на немцаў, але к вечару неяк дабраліся да Забалоцця.

Наступнай раніцай дзядзька Лявон узяў стрэльбу і адправіўся на ўсход, у бок фронту. Праз два месяцы ад яго прыйшло пісьмо. Пісаў, што сустрэў акружэнцаў, разам з якімі лясамі паспяхова дайшоў да фронту, уліўся ў рады Чырвонай Арміі. У жніўні 1944 года сувязь з ім перарвалася, і родныя толькі пасля вайны даведаліся, што Лявон Антусоў прапаў без вестак, змагаючыся супраць фашыстаў.

**ФРАНЦУЗСКІ НАЛЁТ**

Першы год пад акупацыяй неяк пражылі. А ў восень 1942-га здарылася бяда.

Пасля прыходу немцы адразу распусцілі калгас, а зямлю раздалі сем’ям у залежнасці ад колькасці душ. Вайна вайной, а жыць трэба. Сяляне добра папрацавалі і ўраджай тым летам сабралі неблагі. Таму разлічвалі мець узімку свой хлеб.

У верасні 1942 года на вёску наляцеў атрад французскіх калабарацыяністаў, які дыслацыраваўся ў Сіваях і выкарыстоўваўся фашыстамі ў карных мэтах. Мужчыны з некаторых забалоцкіх сем’яў былі ў партызанах. У вёсцы знайшоўся здраднік, які данёс на іх. Карнікі аказаліся хуткімі на расправу і пачалі падпальваць хаты без разбору. Хутка запалаў і падворак Таццяны. Дома была толькі яна і старэйшая сястра Марыя. Сястра разгубілася і спачатку кінулася ратаваць кветкі, якія яна вельмі любіла. Выцягнула з хаты вялікі фікус. Толькі пасля гэтага Марыя ўцяміла, што трэба ратаваць маёмасць. Але хата ўжо палала, і дзяўчынкі мала што з яе вынеслі.

Тады сёстры кінуліся ў амбар, дзе захоўвалася збожжа. Але змаглі выцягнуць толькі адзін вялізны мех, больш не здужылі.

Тым часам на падворак прыбеглі бацька і брат. Бацька скочыў у хлеў. Але было позна: у будынку пачаў абвальвацца дах. Замест зярна дзеці былі вымушаны ратаваць бацьку…

…Бацька сядзеў на валуне. Яго кашуля і валасы дыміліся, твар быў чырвоны, вочы – вільготныя ад слёз, а рукі бязвольна ляжалі на каленях.Гледзячы на дагараючы падворак, засмучаны і знясілены, ён заспяваў жалобную песню. Наперадзе сям’ю чакала галодная зіма.

Усяго ў той дзень французскія карнікі спалілі цэлы канец вёскі, згарэла 40 забалоцкіх хат. Людзі, якія засталіся без даху над галавой, туліліся ў хатах аднавяскоўцаў, па дзве-тры сям’і ў кожнай. З надыходам вясны пачалі разбіраць ацалелыя калгасныя сельскагаспадарчыя пабудовы і прыстасоўваць іх пад жыллё. Жыццё пайшло сваёй чарадой.

Таццяна Сцяпанаўна і яе родныя перажылі тую крывавую вайну. Яна выйшла замуж за Васіля Блінава, пераехала жыць у Галоўчын. Працавала ў мясцовым калгасе, потым тэхнічным работнікам у школе. Разам з мужам выгадавалі дзвюх дочак і сына.

Але і сёння, успамінаючы сваё дзяцінства,Таццяна Сцяпанаўна жадае, каб ніколі на сваім вяку мы не ведалі вайны. Нават калі раны зацягнуліся, яны ўсё роўна баляць.

**УСТАЎКА**

“Французскі добраахвотніцкі легіён” для вайны “супраць бальшавікоў” быў створаны ў ліпені 1941 года, а ў кастрычніку пяхотны полк колькасцю 2500 чалавек ужо ваяваў на германа-савецкім фронт, на маскоўскім накірунку. Французы панеслі там цяжкія страты, былі разбітыя “ў пух і прах”, і з вясны 1942 да лета 1944 года легіён выконваў толькі паліцэйскія функцыі, яго выкарыстоўвалі для барацьбы супраць савецкіх партызан на акупаванай тэрыторыі.

Летам 1944 года, у выніку наступлення Чырвонай Арміі ў Беларусі, “Французскі легіён” зноў апынуўся на лініі фронту, зноў панёс вялікія страты і быў адведзены ў Германію. У верасні 1944 года легіён быў расфармаваны, замест яго была створана грэнадзёрская дывізія войск СС колькасцю больш за 7000 чалавек і адпраўлена на фронт у Памеранію. У сакавіку 1945 года французская дывізія была амаль цалкам знішчана савецкай арміяй.

Андрэй СУПІТАЛЁЎ.